**ПРОТОКОЛ ОТ СЕДМОТО ЗАКРИТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 19 март 2020 г. в Пленарна зала, начало 09:00 часа**

От общо 51 общински съветници присъстваха 35, отсъстваха: Иво Пазарджиев, Алисе Муртезова, Валери Иванов, Галин Ганчев, Елка Симеонова, Евгени Игнатов, Екатерина Иванова, Иван Кюркчиев, Иван Петров Иванов, Йорданка Даневска, Кристиян Иванов, Михаил Илиев, Орлин Дяков, Пламен Цветков, Светлозар Симеонов, Стоян Христов.

Заседанието беше открито и ръководено от Пламен Рашев – Заместник-председател на Общински съвет – Русе .

**Г-н Пламен Рашев**: Уважаеми дами и господа общински съветници, съгласно точка 4 от писмо с изх. №335 от 18 март на председателят на Общинския съвет Иво Пазарджиев съм определен да открия и ръководя днешното седмо, редовно заседание на Общинския съвет. От информация от присъствения списък в момента присъстват 28 общински съветници, имаме необходимия кворум, поради което откривам седмото, редовно заседание на Общински съвет – Русе. С решение 265 на Общинска избирателна комисия са прекратени предсрочно пълномощията на общинския съветник Борислав Пламенов Рачев и е обявен за избран общинския съветник Айдоан Джелил. Каня представителят на Общинската избирателна комисия да обяви решението, както и г-н Джелил за полагане на клетва, съгласно чл. 32 от ЗМСМА. Заповядайте.

 **Г-н Николай Братованов**: Уважаеми дами и господа, съгласно депозирана оставка на общинския съветник Борислав Пламенов Рачев от политическа партия ДПС. Общинската избирателна комисия се е произнесла в срок с Решение №265 – Местни избори от 13.03.2020 г., с което са прекратени предсрочно правомощията на общинския съветник Борислав Пламенов Рачев. Съгласно изискванията на закона, Общинската избирателна комисия е обявила следващия от листата на политическа партия ДПС за общински съветник, който следва да встъпи в правомощията си като положи клетва в настоящото заседание на сесията на общинския съвет. Моля съответно да пристъпим към процедурата по полагането на клетва, която следва да стане ... Само, че, извинявам се, обаче не виждам представител на областния управител. (коментар от зала не се чува) По ЗМСМА, мисля че е задължително. (коментар от зала не се чува) Ако е удобно да го проверим, просто, за да сме изрядни в процедурата. (коментар от зала не се чува) Общинската избирателна комисия ли, господин Милков, трябваше да го провери или ... (коментар от зала не се чува)

 **Г-н Пламен Рашев**: Така, ако не възразявате да направим един предварителен анонс какво предстои в съществената част. Това, което трябва да ви информирам е във връзка с постъпил протест от страна на Прокуратурата срещу чл. 12, Приложение №1 и чл. 31 от Наредба за условията и реда за записване, отписване и преместване на деца в детски ясли на територията на Община Русе има наличен в деловодството на Общински съвет, съответния протест и е на разположение на общинските съветници, които желаят да се запознаят с него. Това, което предстои да предложим за гласуване, за да бъдем достатъчно експедитивни, на основание чл. 106, ал. 1 от нашия правилник обявявам постъпилите питания, съответно от общински съветници и искане за изказване на граждани. Общинските съветници, които са отправили питане са г-н Саманджиев, групата на Демократична България, Екатерина Иванова и Елеонора Николова. Постъпили са искания за изказване от граждани – Мариян Димитров и Милка Балабанова. Това, което предстои да предлагам за гласуване и след това, след като приключим процедурата по заклеване ще го предложа за гласуване, изказванията на граждани, както и постъпилите питания да са за следващата редовна сесия на общинския съвет, да ги отложим за тогава. И другото, което ще предложа е свързано с предложение в дневния ред, като предпоследна точка да бъде гласувано предложението на председателя на общинския съвет за промяна в състава на постоянните комисии, това нещо беше раздадено като информация на масите пред залата. Също предлагам точка 1-ва от проекта за дневен ред, който също беше там да бъде последна и това ще гласуваме по-късно, както и докладвам писмо на председателя на Общинския съвет Иво Пазарджиев с изходящ № 336 от 18 март, с което същия като вносител оттегля за следващата сесия на общинския съвет контролен лист №99. Предполагам и съм убеден, че има две точки, където общински съветници ще докладват оттегляне на точките, съответно контролен лист 90 и контролен лист 100. И съответно и господин кмета ще даде, ще му дадем думата да посочи тези точки, които отлага за следващата сесия, но тъй като в момента имаме време нека да ги съобщим кои са точките, които ще отложи и съответно ще гласуваме впоследствие.

 **Г-н Пенчо Милков**: Уважаеми общински съветници, с оглед извънредното положение и епидемията, и съкращаване времетраенето на настоящата сесия максимално оттеглям от настоящото заседание на общинския ни съвет следните точки от раздадения проект за дневен ред: 2, 3, 4, 5, 6, 7, 9, 11, 12, 13, 18, 19, 23, 24, 25, 26, 27, 28 точка. Предложеният предмет на тези точки следва да се разгледа на следващото заседание на Общински съвет, за да може настоящото да е кратко.

 **Г-н Пламен Рашев**: Ще използвам времето, което в момента имаме, за да се ориентираме по-бързо в точките. Предполага се, че след гласуване точките, които ще останат са: 8, 10, 14, 15, 16, 17, 20, 21, 22, 31, 33 и това, което ще предложа е 1-ва точка да стане последна. (коментар от зала не се чува) Така, по процедура трябваше след като гласуваме дневния ред, но по същество, тъй като съм запознат с това, което г-н Бедрос Пехливанян ще направи, нека да му дадем думата по точка извън дневния ред. (коментар от зала не се чува) Точно за това, тъй като дневния ред не е приет, да му дадем, докато имаме възможност.

 **Г-н Бедрос Пехливанян**: Колеги, извинявам се, докато чакаме бих искал да взема отношение за точка извън дневния ред. На основание едно решение, което, всички знаем за извънредното положение в страната. Още в неделя бяхме депозирали нашето желание за отлагане на тази сесия или възможност за провеждането ѝ онлайн. По официален ред това беше оповестено и на общинския съвет, и до общината. С изненада получаваме от медиите, че тази сесия ще се проведе на фона на всички, мерки, които се вземат и на всичките тези случаи, които в момента в нашата страна се повишават от случаите на Ковид-19. Аз мисля, че ние трябва да поставим себе си и нашите близки в социална изолация и това е примера, който ние в момента ние трябва да дадем на нашите съграждани. И не доумявам как в 21-ви век ние не можем да проведем нашето събрание онлайн, това аз наистина не го доумявам. Още повече, че в дневния ред имаше наистина точки, които можеше и без тях да мине. При положение, че имаме от Министерски съвет, от всички органи преструктуриране и никакви срокове по отношение на проекти, програми и т.н. Вчера дори министерския съвет проведе онлайн заседание. При президента среща, която беше, самия той призова да намираме начини, това което можем да вършим от къщи онлайн да бъде стимулирано. Разумното управленско решение беше, както по примера на много общини, които вземаха решение да отложат своите сесии. Това е в Благоевград, в Търново, в Шумен, днес се очаква за Пловдив и за Стара Загора, тази сесия да беше отменена. Уважаеми колеги, всички трябва да разберем ситуацията, в която се намираме днес. И мисля, че неглижираме един много важен въпрос, това е здравето на всичките ни и за нашите съграждани. Моля ви, тука има и здравни хора, в тая зала присъстват хора от изключителната рискова възраст, която е, а след като вчера излезе новината, че между 15 и 20 минути във въздуха този вирус продължава да съществува, излизат нови и нови данни, аз не виждам защо ние и особено гражданите на нашия град се обричаме на това. Мисля, че примера, който трябва да дадем ние е достатъчен и според мен тази сесия, която се провежда в една Пленарна зала, която няма никакви хигиенни и здравни норми, за проветряване на определено време е в момента едно безумие. С оглед на горепосоченото и при спазване на препоръките на здравните власти, ние групата на ГЕРБ отказваме да участваме в заседанието на Общинския съвет и настояваме наистина всички общински съветници да бъдат пример и за себе си, и за гражданите на града ни. Благодаря.

 ***Залата напуснаха г-н Бедрос Пехливанян и г-жа Наталия Кръстева.***

 **Г-н Пламен Рашев**: Кметът има желание за изказване.

 **Г-н Пенчо Милков**: Уважаеми русенци, уважаеми общински съветници от всички политически партии, включително и излизащите от залата съветници от ГЕРБ вземам отношение по въпроса първо за сесията и нейното провеждане и второ за нещо важно, което искам да ви кажа, бях го оставил за накрая. Учуден е г-н Пехливанян по отношение невъзможността да се проведе заседанието онлайн, няма място да се учудва, въпроса е уреден в ЗМСМА. Закон за местното самоуправление и местната администрация, който, ако не му харесва и е считал, че не е непригоден, а той действително е остарял можеше да направи чрез народните си представители от Русе, които са част от едно парламентарно мнозинство предложение за неговото изменение. Нали, учуден е, да приемем, защото не е чел закона. Каза се от Министерски съвет, че ще бъдат удължени сроковете за участие по проекти и програми, до момента такова удължаване няма. Има няколко дни до изтичането на възможността на Община Русе да участва по важни проекти, затова ние гледаме да вземем това решение. Специално за излезлите от залата и неприсъстващите общински съветници няколко важни думи. Всички трябва да разберем ситуацията, в която се намираме днес каза г-н Пехливанян, председател на групата на ГЕРБ. Всички трябва да осъзнаем, ми нека да го осъзнаем. Народното събрание заседава, това са колективни върховни органи в демократичната държава. Вчера съм говорил с министерство на здравеопазването и отговора беше разбира се, че трябва да се проведе сесията. Общинският съвет, а не кмета е Върховния орган в град Русе и именно той трябва да покаже не паниката, а самоорганизацията и дисциплината. В момента в залата общинските съветници са разположени на посоченото от здравните органи разстояние, залата е дезинфекцирана и на всеки един са раздадени хигиенни средства. Ще напомня на г-н Пехливанян и на всички, които дезертираха от сесията днес и ще дезертират, че в момента в заводите в Русе шивачки, работници, леяри сглобяват машини, да им казвам ли имената? Стотици и работят, за да не спре икономиката, но вижте Общински съвет – Русе неможело да заседава, защото той бил осъзнал господина положението днес и изчезна. Това са, в първия критичен момент, скъпи съграждани. Според мен бомби да падат върху тази сграда, общинския съвет трябва да е последния, който ще се разпръсне, а те се разбягаха днес. Затова скъпи шивачки, скъпи работници по заводите, вие работите, те избягаха от работните си места. И скъпи лекари, санитари, медицински сестри, скъпи работещи в администрацията, на гишетата, скъпи шофьори, скъпи дейци на социалния патронаж, които днеска ще обиколите стотици домове плюс в град Русе да разнесете храна, тези се разбягаха в първия труден момент. В първият труден момент, а има други, които работят по над 20 часа тук с маски и ги сменят на час, защото сме потни, а тия се разбягаха в първия труден момент. Нещо, което бях оставил за накрая, бях сигурен, че те ще бъдат тук, някак си вярвам в принципността и мъжеството. Вярвах, че ще бъдат тук и след като изслушах това, което Спасимир ще каже след малко исках да се обърна към вас със следните думи и го правя сега – От първият миг, в който имам абсолютната привилегия и право да говоря пред вас и пред русенци аз ви говоря за две неща, първо да бъдем единни и второ да бъдем за пример на останалите българи и на хората извън България. И ви предлагам нещо, което не е правено в България и в света, предлагам ви да предприемем заедно действия, с които можем да се справим бързо, ефективно, но и демократично с проблем, който констатирам на територията на нашата община, и демократично, защото насилствено всеки може. Хората са по улиците в момента, хората стоят по пейки, вечер младежите си обикалят по кварталите и не спазват предписанията на здравните органи, които им го говорят. Не спазват на министрите си, на кметовете си, които говорим в един глас, в момента има единодействие. Хората са по улиците. Какво ви предлагам? Политическите партии са части от обществото, вие сте изразители на определени групи на територията на Община Русе, политическите ни партии. И сте доказали много пъти, че сте организирани ефективно, когато имате определена, поставена цел. Аз предлагам политическата система, която е оплювана, която е обругавана, в която няма никакво доверие днес да покаже чрез политическите си организации, ще ви кажа какво предлагам. Че можем ефективно, бързо и чрез убеждение да постигнем резултат, а именно да приберем хората от улиците. И това ще увеличи доверието в тези организации и тази криза, както вчера казах показвайки кристално ясно състоянието, в което е нашето общество ще ни даде възможност да израснем и то да мине на друг етап в своето съществуване. Какво предлагам? Председателите на политическите партии в Русе, заедно с председателите на младежките си организации, където има такива да се съберат при мен днес, ще получат разработени брошури и указания. И след това ви предлагам да си сформират екип от по един представител от организация, които да са снабдени със средства, които ние ще им раздадем и по улиците да убеждават хората. Защото не може ... Питат ме защо не изпратим полицаите да изгонят възрастните хора от пейките. Така ли ще решим проблема? Не, но ако сформираме такива екипи от представители на различни организации, снабдени с брошури, със защитни средства да разделят града на части и да минат днес още следобед и утре, да говорят с хората, защото сме демократично общество. И затова Европа е ... и в Италия, и в Германия, и в Испания виждаме разрастване, заради свободата, която сме гарантирали на хората. И тука ви предлагам с убеждение, но заедно да сформираме такива екипи. Показали сте, още един път казвам, че сте ефективни, организирани, чакам ви в 2 часа при мен, за да можем да направим такава организация. Аз ще извикам и представителите на ГЕРБ, които днеска напуснаха, предполагам че това е политически акт. Но мнозинството е в Народното събрание, което е тяхното, министрите, които са техни правят тъкмо наобратно от това, което направиха тая групичка общински съветници днес да излязат от общинския съвет, абсолютно неправилно според мен. Благодаря ви.

 **Г-н Пламен Рашев**: Продължаваме на мястото, където чакахме представител на държавната администрация, на областната администрация, тука е секретаря. Продължаваме.

 **Г-н Николай Братованов**: Уважаеми дами и господа, пристъпваме към полагането на клетвата с оглед оперативност на заседанието, за да не ви преча за последващите действия. Чета текста, моля г-н Джелил да повтаря след мен.

„Заклевам се в името на Република България да спазвам конституцията и законите на страната и във всичките си действия да се ръководя от интересите на гражданите от Община Русе и да работя за тяхното благоденствие. Заклех се.”

*Господин Айдоан Джелил положи клетва.*

 **Г-н Николай Братованов**: Моля клетвения лист, заповядайте удостоверението.

 **Г-н Пламен Рашев:** Благодаря, продължаваме.По подписите, които са на присъствения лист 29 (коментар от зала не се чува) Не сте ли се се подписали? Заповядайте, значи 30 човека. Продължаваме с гласуванията. Гласуваме първо постъпилите питания, постъпилите питания на общински съветници и изказвания на гражданите да отпаднат, да се прехвърлят за следващата сесия. Моля, предложението, което направих да се отложат за следващата сесия питанията на общински съветници и изказванията на граждани да гласуваме. Гласуваме „за“? Моля, преброителите, които предварително сме уточнили. Против? Няма. Въздържали се? Няма. 30 „за“.

**КВОРУМ – 30. С 30 гласа „за”, 0 „против” и 0 „въздържали се” се прие предложението.**

 **Г-н Пламен Рашев:** Следващото, което гласуваме е първа точка, която беше посочена в дневния ред да стане последна и предпоследна точка да бъде точката, където има промяна в състава на постоянните комисии. Моля, гласуваме „за“. Против? Няма. Въздържали се? Няма. 30 „за“.

**КВОРУМ – 30. С 30 гласа „за”, 0 „против” и 0 „въздържали се” се прие предложението.**

 **Г-н Пламен Рашев:** Следващо гласуване оттеглянето, първо на двамата наши общински съветници, оттеглянето на двете точки. Точка контролен лист 90-та, заповядайте г-н Даскалов.

 **Г-н Асен Даскалов**: Уважаеми господин Рашев, уважаеми господин Милков, уважаеми колеги общински съветници, предвид извънредното положение в страната и след съгласуване с другите съвносители предлагам точка 29 от предварително раздадения дневен ред, контролен лист 90 – Удостояване със званието Почетен гражданин на град Русе да бъде отложено за разглеждане в следващо заседание. Благодаря.

 **Г-н Пламен Рашев:** И ние благодарим. За контролен лист господин Траян Тотев.

 **Г-н Тр. Тотев**: Уважаеми господин Председателстващ, уважаеми господин Кмете, уважаеми колеги, контролен лист 100 предлагам след съгласуване с останалите съвносители да го отложим за следваща сесия април месец. Благодаря.

 **Г-н Пламен Рашев:** И ние благодарим. Гласуваме целия дневен ред. Който се съгласен с предложения вече редуциран дневен ред, гласуваме „за“. Против? Въздържали се? 30 „за“.

**КВОРУМ – 30. С 30 гласа „за”, 0 „против” и 0 „въздържали се” се прие**

**ДНЕВЕН РЕД:**

1. **К.Л. 113** Предоставяне безвъзмездно за управление за срок от 10 г. на самостоятелни обекти в сграда – общинска собственост
2. **К.Л. 116** Решение за приватизация чрез търг на поземлен имот с идентификатор 63427.11.84 по кадастралната карта и кадастралните регистри на град Русе, с площ 1938 кв.м. и построената в него едноетажна масивна комбинирана сграда „Баня-фурна“, със застроена площ от 339 кв.м., с адрес: град Русе, кв. ДЗС, ул. „Чинар“, предмет на АОС №7180/14.02.2014 г.
3. **К.Л. 118** Изменение на Решение №90, прието с Протокол №6/21.02.2020 г. на Общински съвет – Русе във връзка с кандидатстване по Процедура „Рехабилитация и модернизация на общинската инфраструктура – системи за външно изкуствено осветление на общините по Програма „Възобновяема енергия, енергийна ефективност, енергийна сигурност“ (ВЕЕЕЕС), финансирана по Финансовия механизъм на Европейското икономическо пространство 2014-2021 г.
4. **К.Л. 98** Кандидатстване на община Русе пред Фонд „Социална закрила“ с проектно предложение „С грижа за хората“ и осигуряване на съфинансиране по проекта
5. **К.Л. 96** Корекция на Бюджета на Община Русе за 2020 година
6. **К.Л. 97** Приемане на Бюджетна прогноза 2021-2023 г. – Местни дейности на Община Русе и Приложения
7. **К.Л. 104** Дарение за основен ремонт и реставрация на Църква „Св. Петка“ и изграждане на Посетителски център с параклис
8. **К.Л. 91** Промяна в състава на Общински съвет по наркотични вещества – Русе
9. **К.Л. 60** Определяне на пасища, мери за общо и индивидуално ползване и одобряване на годишен план за паша
10. **К.Л. 107** Извънредно общо събрание на акционерите на „Сплендид“ АД
11. Приемане на график на заседанията на ОбС – Русе за периода от месец април 2020 г. до месец юли 2020 г.
12. Промяна в състава на комисиите в ОбС
13. Предоставяне на информация във връзка с предприетите мерки за овладяване на пандемията от COVID-19.

**Г-н Пламен Рашев:** Предлагам на гласуване предложението на председателя на Общинския съвет, с което на основание чл. 28, ал. 1 от ЗМСМА и от Правилника на Общинския съвет да бъде взето решение заседанието да бъде закрито, което значи, че граждани и журналисти трябва да напуснат залата. Моля за гласуване „за“? Това се налага по разбираеми причини за мястото, което заемаме тука в залата. Против? Няма. Въздържали се? Един, двама.

**КВОРУМ – 30. С 28 гласа „за”, 0 „против” и 2 „въздържали се” се прие предложението.**

 **Г-н Пламен Рашев:** Продължаваме при закрито заседание. Моля гражданите и журналисти да изключат фотоапарати и камери и да напуснат залата.

…………………………………………………………………………………………………………………………………………………………..

 **На основание чл. 75, ал. 5 от Правилника за организацията и дейността на общински съвет – Русе, неговите комисии и взаимодействието му с общинска администрация, обсъжданията и протокола от закритото заседание на Общинския съвет не се разгласяват публично.**

**ИЗГОТВИЛ: ЗА ПРЕДСЕДАТЕЛ**

 **ЗАМ.-ПРЕДСЕДАТЕЛ:**

**/ П. Денчева-Лукова / / Пламен Рашев /**